ส่งออกเครื่องใช้ไฟฟ้าม.ค.โตเฉียด 60%
ส่งออกเครื่องใช้ไฟฟ้า-อิเล็กทรอนิกส์ เดือน ม.ค. โตเฉียด 60% เล็งลงทุนขยายกิจการแต่รอดูการเมืองก่อน
17 มี.ค. 2553

ส่งออกเครื่องใช้ไฟฟ้า-อิเล็กทรอนิกส์ เดือน ม.ค. โตเฉียด 60% เล็งลงทุนขยายกิจการแต่รอดูการเมืองก่อน
นายจารึก เฮงรัศมี ผู้อำนวยการสถาบันไฟฟ้าและอิเล็กทรอนิกส์ เปิดเผยว่า การส่งออกสินค้าไฟฟ้าและอิเล็กทรอนิกส์ในเดือนม.ค. 2553 ปรับตัวเพิ่มขึ้น 58.22% เมื่อเทียบกับช่วงเดียวกันของปีก่อน โดยมีมูลค่า 3,970 ล้านเหรียญสหรัฐ เนื่องจากทุกตลาดมีการส่งออกเพิ่มขึ้น โดยเฉพาะตลาดอาเซียนในสินค้าประเภทเครื่องใช้ไฟฟ้าและส่วนประกอบ  และตลาดจีนในสินค้าอิเล็กทรอนิกส์ ทั้งนี้ คาดการณ์ว่าการส่งออกทั้งปีน่าจะเติบโตได้ 12% มีมูลค่า 4.8 หมื่นล้านเหรียญสหรัฐ
นายจารึก กล่าวว่า ด้านการลงทุนยังคงมีนักลงทุนสนใจเข้ามาลงทุนในไทยอยู่  ซึ่งขณะนี้มีผู้ยื่นขอรับส่งเสริมการลงทุนผ่านสำนักงานคณะกรรมการส่งเสริมการลงทุน (บีโอไอ) เป็นจำนวนมาก แต่จะเกิดการลงทุนจริงหรือไม่ คงขึ้นอยู่กับสถานการณ์ทางการเมืองด้วย ซึ่งในช่วง 1-2 เดือนหลังจากนี้น่าจะเห็นชัดเจนว่าจะเกิดการลงทุนจริงมากน้อยแค่ไหน
“ปัญหาทางการเมืองที่เกิดขึ้น ภาคเอกชนมีความเป็นห่วงว่าจะเกิดการปิดสนามบินเหมือนครั้งที่ผ่านมา เนื่องจากธรรมชาติของสินค้าประเภทนี้ต้องมีการส่งมอบสินค้าอย่างรวดเร็ว หากมีอุปสรรคทำให้เกิดการส่งมอบไม่ทัน ความเชื่อมั่นจากลูกค้าจะหายไป และคำสั่งซื้อก็จะลดลงตามไปด้วย” นายจารึก กล่าว
นายพิทยา  เลิศมหาฤทธิ์  นักวิชาการชำนาญการพิเศษ สำนักงานคณะกรรมการส่งเสริมการลงทุน (บีโอไอ) กล่าวว่า คำขอรับส่งเสริมการลงทุนกิจการอิเล็กทรอนิกส์และเครื่องใช้ไฟฟ้าในช่วง 2 เดือน แรกของปีนี้มี 38 โครงการ มูลค่าการลงทุน 6,200 ล้านบาท เพิ่มขึ้นจากช่วงเดียวกันกับปีที่แล้วที่มีคำขอรับส่งเสริมการลงทุน 20 โครงการ มูลค่าการลงทุน1,000 ล้านบาท